LPNมีเสน่ห์กม.ผังเมือง สถาบันเก็บ
LPN เนื้อหอม ต่างชาติ สถาบันรุมตอม ได้ดีกฎหมายผังเมืองใหม่ใช้ปี 2556 บลจ.กรุงศรี เก็บเข้าพอร์ต
12 ต.ค. 2555

LPN เนื้อหอม ต่างชาติ สถาบันรุมตอม ได้ดีกฎหมายผังเมืองใหม่ใช้ปี 2556 บลจ.กรุงศรี เก็บเข้าพอร์ต
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี แจ้งตลาดหลักทรัพย์ว่า บลจ.กรุงศรี ได้เข้าซื้อหุ้นบริษัท แอล.พี.เอ็น. ดีเวลลอปเมนท์ (LPN) เพิ่มจำนวน 5.64 แสนหุ้น หรือ 0.01% หลังเข้าซื้อจะทำให้สัดส่วนการถือหุ้นเพิ่มขึ้นเป็น 5% หรือถือหุ้น LPN ทั้งสิ้น 73.76 ล้านหุ้น 
การเข้าซื้อหุ้นดังกล่าว นายฉัตรพี กล่าวว่า เป็นหุ้นคอนโดมิเนียมที่ผลประกอบการดี และเป็นผู้นำในธุรกิจคอนโดมิเนียมสำหรับผู้ที่มีรายได้ปานกลาง ที่สามารถรักษาอัตราการเติบโตและควบคุมต้นทุนได้ดี และมีผลงานที่ดีอย่างต่อเนื่อง
ด้านซิตี้กรุ๊ป วิเคราะห์ว่า LPN จะได้ดีจากกฎหมายผังเมืองใหม่ที่จะเริ่มใช้ในปี 2556 ที่กำหนดพื้นที่ของที่ดินและความสูงของอาคาร เพราะมีพื้นที่ที่รอการพัฒนาในพื้นที่ชานเมือง
นอกจากนั้น ยังเชื่อว่าบริษัทอสังหาริมทรัพย์ที่ได้รับประโยชน์ด้วย คือ ผู้ประกอบการอสังหาริมทรัพย์สำหรับผู้มีรายได้ปานกลางถึงระดับบน ทั้งบริษัท แลนด์ แอนด์ เฮ้าส์ (LH) บริษัท ควอลิตี้เฮ้าส์ (QH) บริษัท เอเชี่ยน พร็อพเพอร์ตี้ ดีเวลลอปเม้นท์ (AP) และบริษัท ศุภาลัย (SPALI) ที่ใกล้รถไฟฟ้าไม่เกิน 500 เมตร
ขณะที่บริษัท พฤกษา เรียลเอสเตท (PS) จะเสียโอกาสเติบโต เพราะลดการพัฒนาคอนโดมิเนียมลง
ด้านราคาหุ้น LPN ปิดไม่เปลี่ยนจากวันก่อนที่ 18.70 บาท ด้านหุ้น SPALI และ AP ที่ 19 บาท และ AP 8.8 บาท ตามลำดับ ขณะที่ QH ปิดที่ 2.06 บาท เพิ่มขึ้น 0.02 บาท หรือ 0.98% LH เพิ่มขึ้น 0.10 บาท หรือ 1.20% มาปิดที่ 8.45 บาท